ସନ୍ତୋଷଙ୍କୁ ମାରିଲା କିଏ ? ଛାତିରେ ଦେଇଛି ଗଭୀର କ୍ଷତ ଚିହ୍ନ... - Prameya News7\n6/08/2021 at 1:15 AM\nଟାଙ୍ଗି ୦୬।୦୮ଃ ଖୋର୍ଦ୍ଧା ଜିଲ୍ଲାର ବାଣପୁର ଥାନା ଅଧିନସ୍ଥ ବଡ-ସିରେଇପୁର ଗାଁରେ ଯୁବକଙ୍କୁ ହତ୍ୟା । ବର୍ତ୍ତମାନ ସୁଦ୍ଧା ହତ୍ୟାକାଣ୍ଡର କାରଣ ଅସ୍ପଷ୍ଟ ରହିଛି । ମୃତ ଯୁବକ ଜଣଙ୍କ ଲକ୍ଷ୍ମୀ ମହାରଣାଙ୍କ ପୁତ୍ର ସନ୍ତୋଷ ମହାରଣା ବୋଲି ଜଣାପଡିଛି । ତାଙ୍କ ବୟସ ୨୯ ବର୍ଷ ହେବ ବୋଲି ଅନୁମାନ କରାଯାଉଛି । ଘଟଣାସ୍ଥଳରେ ପୋଲିସ ପହଞ୍ଚି ଛାନ୍ଭିନ୍ ଜାରି ରଖିଛି । ସନ୍ତୋଷଙ୍କୁ କେହି ହତ୍ୟା କରିଥିବା ସନ୍ଦେହ କରାଯାଉଛି ।\nଖବର ଅନୁଯାୟୀ, ବଡ-ସିରେଇପୁର ଗାଁର ଶିବ ମନ୍ଦିର ନିକଟରେ ସଜ୍ଞାହୀନ ହୋଇ ସନ୍ତୋଷ ମହାରଣା ପଡିଥିଲେ । ଗାଁର କିଛି ଲୋକ ଏହା ଦେଖି ଚିକିତ୍ସା ପାଇଁ ବାଣପୁର ମେଡିକାଲରେ ଭର୍ତ୍ତି କରିଥିଲେ । ମାତ୍ର ସେଠାରେ ଡାକ୍ତର ତାଙ୍କୁ ମୃତ୍ୟୁ ଘୋଷଣା କରିଥିଲେ । ଘଟଣାକୁ ବାଣପୁର ପୋଲିସ ପକ୍ଷରୁ ତଦନ୍ତ ଆରମ୍ଭ ହୋଇଛି । ତେବେ କି'ଏ ଓ କାହିଁକି ସନ୍ତୋଷକୁ ହତ୍ୟା କଲା ? କିଏ ସେହି ଖଳନାୟକ ? ଯଦି ହତ୍ୟା କରାଯାଇଛି , ତେବେ ଏହା ପଛରେ କାରଣ କଣ ? ଏନେଇ ବିଭିନ୍ନ ଦିଗରୁ ପୋଲିସ ଛାନ୍ ଭିନ୍ ଜାରି ରଖିଛି ପୋଲିସ । ପୋଲିସର ତଦନ୍ତ କିଭଳି ରହିଛି ତାହା ଉପରେ ସମସ୍ତଙ୍କର ନଜର ।\nସେହିପରି ଡାକ୍ତରଙ୍କ ସୂଚନା ମୁତାବକ, ସନ୍ତୋଷଙ୍କ ବାମ ଛାତିରେ କୌଣସି ମାରଣାସ୍ତ୍ର ଦ୍ୱାରା ଗଭୀର କ୍ଷତ ହୋଇଛି। ତଦନ୍ତ ପରେ ପ୍ରକୃତ ରହସ୍ୟ ଜଣାପଡିବା ସହ ଅଭିଯୁକ୍ତକୁ ଖୁବଶୀଘ୍ର ଗିରଫ କରାଯିବ ବୋଲି ବାଣପୁର ଥାନା ନିରୀକ୍ଷକ ସୂଚନା ଦେଇଛନ୍ତି । ଶବ ବ୍ୟବଚ୍ଛେଦ ରିପୋର୍ଟକୁ ପୋଲିସ ମଧ୍ୟ ଅପେକ୍ଷା କରିଛି । ରିପୋର୍ଟ ଆସିବା ପରେ ତଦନ୍ତକୁ ଆହୁରୀ ତ୍ୱରାନିତ କରାଯିବ । ଅନ୍ୟପକ୍ଷରେ ଆବଶ୍ୟକ ପଡିଲେ ସାଇଣ୍ଟିଫିକ୍ ଟିମ୍ର ସହଯୋଗ ନିଆଯିବ ବୋଲି ସୂଚନା ମିଳିଛି ।
